b'\n_START_ARTICLE_\nAugust Leyst\n_START_PARAGRAPH_\nHans August Leyst (30. juuni/12. juuli 1860 Tallinn \xe2\x80\x93 17. jaanuar 1937 Tartu) oli eesti vaimulik._NEWLINE_Ta s\xc3\xbcndis Tallinnas tisleri perekonnas. Ta \xc3\xb5ppis elementaar- ja kreiskoolis; aastatel 1877\xe2\x80\x931883 \xc3\xb5ppis ta Tallinna Kubermangug\xc3\xbcmnaasiumis. Aastatel 1883\xe2\x80\x931888 \xc3\xb5ppis ta Tartu \xc3\x9clikooli usuteaduskonnas, saades aastal 1887 h\xc3\xb5beauraha. Prooviaastal oli ta Tartu Peetri koguduses, Wilhelm Gottfried Eisenschmidti juures. Ordineeriti 2. oktoobril 1888 \xc3\xb5petajaks._NEWLINE_Ta oli aastatel 1888\xe2\x80\x931890 Tartu Peetri koguduse adjunkt\xc3\xb5petaja. Aastatel 1890\xe2\x80\x931891 teenis ta luterlikku kogudust Gnadenfluris, Novouzenski kreisis (praegu asula Pervomaiskoje, Fjodorovka rajoonis, Saratovi oblastis). Aastatel 1892\xe2\x80\x931893 oli ta Viljandi Jaani koguduses vikaar\xc3\xb5petajaks, olles samaaegselt Viljandi Maag\xc3\xbcmnaasiumis usu\xc3\xb5petajaks. Aastal 1893 oli ta maist augustini luterlikuks vikaarvaimulikuks Saraatovis ja augustist oktoobrini vikaarvaimulikuks Moskva Peeter-Pauli koguduses. Aastatel 1893\xe2\x80\x931921 oli ta luterlikuks vaimulikuks Simbirskis; peale selle oli ta veel usu\xc3\xb5petajaks kadetikorpuses, Klassikalises ja Maria g\xc3\xbcmnaasiumis; teenis vaimulikult eestlasi ja sakslasi Simbirski, Ufa ja Vjatka kubermangus. Aastal 1921 ta vahistati Moskvas, kuid aastaks 1922 oli ta Tartus. Aastatel 1922\xe2\x80\x931926 oli ta Tartu Jaani koguduse abi\xc3\xb5petaja. Aastal 1926 j\xc3\xa4i ta emerituuri.'